Ψήφισμα του Συμβουλίου

της 18ης Φεβρουαρίου 2003

για την εφαρμογή του σχεδίου δράσης "eEurope 2005"

(2003/C 48/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τα συμπεράσματα του Ευρωπαϊκού Συμβουλίου της Σεβίλλης της 21ης και 22ας Ιουνίου 2002,

Έχοντας υπόψη το σχέδιο δράσης "eEurope 2005" το οποίο υπέβαλε η Επιτροπή,

Έχοντας υπόψη τα συμπεράσματα του Ευρωπαϊκού Συμβουλίου της Βαρκελώνης της 15ης και 16ης Μαρτίου 2002,

Έχοντας υπόψη το σχέδιο δράσης "eEurope 2002" και την "Έκθεση συγκριτικής αξιολόγησης του σχεδίου δράσης eEurope 2002" που περιλαμβάνονται στην ανακοίνωση της Επιτροπής της 5ης Φεβρουαρίου 2002,

Έχοντας υπόψη την ανακοίνωση της Επιτροπής της 21ης Νοεμβρίου 2002 με τίτλο "eEurope 2005: δείκτες συγκριτικής αξιολόγησης",

ΥΠΕΝΘΥΜΙΖΟΝΤΑΣ:

1. το ρόλο των σχεδίων δράσης "eEurope 2002" και "eEurope 2005" στο πλαίσιο του στόχου της Λισαβόνας για το 2010 να γίνει η Ευρωπαϊκή Ένωση η ανταγωνιστικότερη και δυναμικότερη οικονομία της γνώσης ανά την υφήλιο, ικανή για βιώσιμη οικονομική ανάπτυξη με περισσότερες και καλύτερες θέσεις εργασίας και με μεγαλύτερη κοινωνική συνοχή·

2. τη σημασία της ηλεκτρονικής οικονομίας για την ανάπτυξη, την παραγωγικότητα και την απασχόληση·

3. τη σημασία που έχει να δίδονται στους πολίτες η πρόσβαση και οι δεξιότητες που χρειάζονται ώστε να μπορούν να ζουν και να εργάζονται στη νέα κοινωνία της πληροφορίας,

ΑΝΑΓΝΩΡΙΖΟΝΤΑΣ:

1. τους γενικούς στόχους όπως υιοθετήθηκαν από το Ευρωπαϊκό Συμβούλιο της Σεβίλλης, τον Ιούνιο του 2002·

2. ότι όλα τα όργανα καλούνται να εξασφαλίσουν την πλήρη εφαρμογή του σχεδίου δράσης μέχρι το τέλος του 2005·

3. την ανάγκη περαιτέρω προόδου ώστε η ανάπτυξη της ηλεκτρονικής οικονομίας να διατηρηθεί ως προτεραιότητα του ευρωπαϊκού πολιτικού θεματολογίου·

4. ότι ο ιδιωτικός τομέας διαδραματίζει ζωτικής σημασίας ρόλο συμβάλλοντας στην εφαρμογή του σχεδίου δράσης για την eEurope,

ΥΠΟΓΡΑΜΜΙΖΕΙ:

τη ζωτική σημασία μιας περιεκτικής προσέγγισης (ηλεκτρονική ένταξη) από όλους τους ενδιαφερόμενους κύκλους συμφερόντων της κοινωνίας της πληροφορίας και την ανάγκη η προσέγγιση αυτή να αντικατοπτρίζεται σε όλη την εφαρμογή του σχεδίου δράσης "eEurope 2005",

ΤΟΝΙΖΕΙ:

1. το βασικό ρόλο ενός κατάλληλου, ελκυστικού και υψηλής ποιότητας ψηφιακού περιεχομένου για την επιτυχή ανάπτυξη των διαλογικών ευρυζωνικών υπηρεσιών από τις οποίες εξαρτάται η πλήρης εφαρμογή του σχεδίου δράσης "eEurope 2005" και τη σημασία της χρησιμοποίησης πλατφορμών πρόσβασης, όπως τα συστήματα επικοινωνιών τρίτης γενιάς και η ψηφιακή τηλεόραση·

2. τη σημασία της ύπαρξης κατάλληλης ασφάλειας για τα δίκτυα και τις πληροφορίες που διαβιβάζονται μέσω αυτών για τα άτομα, τις επιχειρήσεις, τις διοικήσεις και άλλους οργανισμούς,

ΚΑΛΕΙ ΤΑ ΚΡΑΤΗ ΜΕΛΗ:

1. να καταβάλλουν κάθε προσπάθεια, με τη βοήθεια των δεικτών συγκριτικής αξιολόγησης που περιλαμβάνονται στο παράρτημα, για την επίτευξη των στόχων του σχεδίου δράσης, την προώθηση της ασφάλειας των δικτύων και της ευρυζωνικής τεχνολογίας και την προαγωγή του ηλεκτρονικού κράτους, του ηλεκτρονικού επιχειρείν, της ηλεκτρονικής υγείας και της ηλεκτρονικής μάθησης, λαμβάνοντας υπόψη τις ειδικές εθνικές, θεσμικές και διοικητικές δομές·

2. να συνεργάζονται με όλους τους ενδιαφερόμενους κύκλους συμφερόντων για την αποτελεσματική εφαρμογή του σχεδίου δράσης·

3. έως τα μέσα του 2003, να συμβάλλουν στην επισκόπηση των εθνικών μέτρων και δράσεων που έχουν ληφθεί για την επίτευξη των στόχων για eEurope·

4. να διορίσουν έναν αντιπρόσωπο υψηλού επιπέδου για τη διευθύνουσα ομάδα,

ΕΚΦΡΑΖΕΙ ΙΚΑΝΟΠΟΙΗΣΗ ΓΙΑ ΤΗΝ ΠΡΟΘΕΣΗ ΤΗΣ ΕΠΙΤΡΟΠΗΣ:

1. να συγκροτήσει διευθύνουσα ομάδα η οποία:

α) θα παρέχει γενική επισκόπηση των διεξαγόμενων διατομεακών πρωτοβουλιών στον ηλεκτρονικό τομέα με την ανταλλαγή πληροφοριών για την επιτυγχανόμενη πρόοδο και τα ανακύπτοντα προβλήματα·

β) θα προσφέρει ένα φόρουμ για στρατηγικές συζητήσεις και για ανταλλαγή εμπειριών·

γ) θα παρακολουθεί την πρόοδο όσον αφορά την εφαρμογή του σχεδίου δράσης "eEurope 2005" με σκοπό τη διατύπωση συνεισφορών και συμβουλών στους ενδιαφερόμενους κύκλους συμφερόντων σχετικά με το πώς μπορεί να βελτιωθεί η εφαρμογή·

δ) θα συμβάλει στην ενδιάμεση επισκόπηση·

ε) θα καταρτίσει τις μεθόδους εργασίας της·

στ) θα επιτρέψει την πρώιμη συμμετοχή των υποψήφιων χωρών·

2. να εξασφαλίσει ότι οι κοινοτικοί πόροι που διατίθενται συμβάλλουν στην επίτευξη των στόχων του σχεδίου δράσης για την eEurope·

3. να υποβάλει ενδιάμεση επισκόπηση του σχεδίου δράσης "eEurope 2005" πριν από το εαρινό Ευρωπαϊκό Συμβούλιο του 2004·

4. να εντοπίζει, να αναλύει και να φροντίζει για τη διάδοση των ορθών πρακτικών σε στενή συνεργασία με τα κράτη μέλη,

ΣΥΜΦΩΝΕΙ:

1. για τη συνολική συγκριτική αξιολόγηση που πρέπει να διεξαγάγει η Επιτροπή σύμφωνα με τις κατευθυντήριες γραμμές, όπως αυτές προσδιορίζονται στο παράρτημα και σε συνεργασία με την Eurostat και τις εθνικές στατιστικές υπηρεσίες, η συλλογή των δεδομένων θα πραγματοποιείται επί μη μονίμου βάσεως, μέσω ερευνών, και δεν θα αποτελεί αφορμή για μόνιμη υποχρέωση κατάρτισης στατιστικών, προκειμένου να μην δημιουργεί πρόσθετες επιβαρύνσεις για τον ιδιωτικό ή το δημόσιο τομέα·

2. για τη σταθερή συμμετοχή ενδιαφερόμενων κύκλων συμφερόντων από τις υποψήφιες χώρες στη συγκριτική αξιολόγηση και ανταλλαγή ορθών πρακτικών, και για την εξέταση ενδεχόμενων αναπροσαρμογών στο σχέδιο δράσης, σε εύθετο χρόνο, ώστε να λαμβάνεται υπόψη η προσχώρησή τους στην Ευρωπαϊκή Ένωση·

3. για τη συστηματική ανταλλαγή ορθής πρακτικής βάσει αναλύσεων επιχειρούμενων σε συνεργασία με την Επιτροπή.

ΠΑΡΑΡΤΗΜΑ

1. Γενικές κατευθυντήριες γραμμές για τη συγκριτική αξιολόγηση

Η συγκριτική αξιολόγηση του σχεδίου "eEurope 2002" βασίστηκε σε 23 δείκτες που υιοθετήθηκαν από το Συμβούλιο "Εσωτερική Αγορά", τον Νοέμβριο του 2000. Οι ορισμοί περιλάμβαναν τους προσδιορισμούς υποδεικτών, τη συχνότητα συλλογής στοιχείων και τις πηγές. Το σχέδιο για την ηλεκτρονική Ευρώπη αποτελεί μέρος της διαδικασίας της Λισαβόνας, για την οποία υφίσταται συγκριτική αξιολόγηση με διαρθρωτικούς δείκτες, εκ των οποίων επτά δείκτες για την κοινωνία των πληροφοριών.

Η πρώτη ανάλυση των δεικτών του σχεδίου "ηλεκτρονική Ευρώπη 2002" δόθηκε στην έκθεση συγκριτικής αξιολόγησης της Επιτροπής. Η παρούσα συγκριτική αξιολόγηση επιδιώκει να βασισθεί στην εμπειρία αυτή, με την ενσωμάτωση ιδίως των ακόλουθων σημαντικών διδαγμάτων από το σχέδιο "eEurope 2002":

α) Το σχέδιο "eEurope 2005" θα πρέπει να έχει περιορισμένο αριθμό δεικτών πολιτικής που να συνδέονται με τις δράσεις πολιτικής για το σχέδιο "eEurope 2005", καθιστώντας ευχερέστερη την επικέντρωση της προσοχής στα αποτελέσματα. Οι βασικοί δείκτες που αφορούν πολιτικούς στόχους θα πρέπει να συνοδεύονται από συμπληρωματικούς στατιστικούς δείκτες που να παρέχουν τεχνικά στοιχεία για την ανάλυση, π.χ. ηλικίας, φύλου, μεγέθους, τομέα. Οι συγκρίσεις με τρίτες χώρες απαιτούνται για την πραγματοποίηση συγκριτικών αξιολογήσεων και τη σύγκριση της Ευρωπαϊκής Ένωσης με τις καλύτερες επιδόσεις στον κόσμο. Τα αποτελέσματα από τη συγκριτική αξιολόγηση διαδίδονται, το ταχύτερο δυνατό, με τη χρησιμοποίηση της ιστοσελίδας eEurope.

β) Το παρόν χρονοδιάγραμμα για τη διεύρυνση προβλέπει την προσχώρηση δέκα νέων κρατών μελών στις αρχές του 2004, και στη συγκριτική αξιολόγηση θα πρέπει να λαμβάνονται υπόψη οι ανάγκες και οι ιδιαιτερότητες των υποψηφίων χωρών.

γ) Χρονισμός: Οι πολιτικές επιπτώσεις της συγκριτικής αξιολόγησης μεγιστοποιούνται εάν αυτή προσφέρει πρόσφατα στοιχεία στα εαρινά Ευρωπαϊκά Συμβούλια. Στην πράξη, τούτο σημαίνει ότι τα στοιχεία πρέπει να είναι διαθέσιμα από τον Νοέμβριο.

δ) Έλεγχος: Θα πρέπει να δίδεται στις εθνικές στατιστικές υπηρεσίες (EΣΥ) η δυνατότητα διασταυρούμενων ελέγχων για τα αποτελέσματα των ερευνών που θα αναλαμβάνει η Επιτροπή. Ως εκ τούτου, πριν από τη δημοσιοποίησή τους, τα στοιχεία διαβιβάζονται στην ομάδα "Υπηρεσίες της Κοινωνίας των Πληροφοριών" του Συμβουλίου και στην ειδική ομάδα εμπειρογνωμόνων της Επιτροπής για τους δείκτες συγκριτικής αξιολόγησης, ώστε να παρακολουθείται η πρόοδος του σχεδίου δράσης.

ε) Δειγματοληπτικές έρευνες: Οι έρευνες του Ευρωβαρομέτρου που χρησιμοποιούνται για διάφορους δείκτες έχουν το πλεονέκτημα των γρήγορων αποτελεσμάτων (εντός έξι εβδομάδων έρευνας) και της χρησιμοποίησης μιας απλής μεθοδολογίας για όλα τα κράτη μέλη. Το κυριότερο μειονέκτημά τους είναι ότι η ταχύτητα αποβαίνει εις βάρος της ποιότητας. Για τη βελτίωση της ποιότητας, θα πρέπει να χρησιμοποιούνται σε μεγαλύτερο βαθμό έρευνες από τις εθνικές στατιστικές υπηρεσίες (ΕΣΥ) και την Eurostat, και, εφόσον κρίνεται αναγκαίο από την Επιτροπή, συμπληρωματικές ειδικές έρευνες. Κατά τη διεξαγωγή των ερευνών αυτών, θα πρέπει να λαμβάνονται όλα τα πρακτικά μέτρα για την εξασφάλιση της ποιότητας και της συγκρισιμότητας των δεδομένων μεταξύ των κρατών.

στ) Λαμβανομένων υπόψη των αναγκών για την εφαρμογή πολιτικής και για διαρθρωτικές αλλαγές, θα χρειασθεί η αξιολόγηση στο μέλλον της σκοπιμότητας να συμπεριληφθούν δείκτες επιπτώσεων.

2. Σχέδιο δεικτών συγκριτικής αξιολόγησης του σχεδίου δράσης eEurope 2005 (με επισήμανση, στις υποσημειώσεις, των τυχόν επιπλέον σχετικών παραγόντων πολιτικής)

Διαδικτυακοί δείκτες

A. Πρόσβαση των πολιτών στο Διαδίκτυο και χρησιμοποίησή του

Δείκτες πολιτικής(1):

A.1 Ποσοστό νοικοκυριών/ή ατόμων που έχουν πρόσβαση στο Διαδίκτυο σπίτι τους

A.2 Ποσοστό ατόμων που χρησιμοποιούν τακτικά το Διαδίκτυο

Ορισμός: Πληθυσμός 16-74 ετών. Τακτικά = μία φορά την εβδομάδα τουλάχιστον. Η χρήση περιλαμβάνει κάθε τρόπο και τόπο πρόσβασης. Μεταβλητές χρησιμοποιητέες προς αναλυτικότερη κατανομή και καταρτισμό πινάκων: ηλικία, φύλο, εργασιακή κατάσταση, μορφωτικό επίπεδο(2).

Πηγή: έρευνα νοικοκυριών Eurostat/ΕΣΥ περί ΤΠΕ· συλλογή στοιχείων σε συγκρίσιμη βάση.

Συχνότητα: ετήσια, πρώτη παράδοση στοιχείων το 2003, δεύτερη τον Οκτώβριο του 2004, τρίτη τον Οκτώβριο του 2005, με περίοδο αναφοράς το πρώτο τρίμηνο του 2003/2004/2005.

Συμπληρωματικοί στατιστικοί δείκτες:

A.3 Ποσοστό νοικοκυριών ή ατόμων με πρόσβαση στο Διαδίκτυο, αναλυτικά ανά δίαυλο πρόσβασης [ειδικότερα, προσωπικό υπολογιστή, ψηφιακή τηλεόραση και κάθε είδους κινητές συσκευές-υπολογιστές χειρός, κινητά τηλέφωνα, ταυτοποιητικά τρίτης γενιάς (UMTS) - ξεχωριστά αν είναι διαθέσιμα].

A.4 Ποσοστό ατόμων με πρόσβαση στο Διαδίκτυο, αναλυτικά ανά τόπο πρόσβασης [σπίτι, χώρο εργασίας, χώρο εκπαίδευσης, διαδικτυακό καφενείο, κοινόχρηστα σημεία δωρεάν πρόσβασης (PIAP) κ.λπ.].

A.5 Ποσοστό ατόμων που χρησιμοποίησαν μέσα στους τρεις τελευταίους μήνες το Διαδίκτυο για συγκεκριμένους σκοπούς, αναλυτικά ανά σκοπό: αποστολή/λήψη ηλεκτρονικού ταχυδρομείου, ανεύρεση πληροφοριών για αγαθά και υπηρεσίες, ανάγνωση/κατέβασμα επιγραμμικών εφημερίδων, παίξιμο/κατέβασμα παιχνιδιών και μουσικής, τραπεζικές εργασίες.

A.6 Ποσοστό νοικοκυριών ή ατόμων με σύνδεση σε περιοχές του στόχου αριθ. 1.

B. Πρόσβαση επιχειρήσεων σε ΤΠΕ και χρησιμοποίησή τους

Δείκτες πολιτικής:

B.1 Ποσοστό απασχολούμενων ατόμων που χρησιμοποιούν υπολογιστές συνδεδεμένους με το Διαδίκτυο κατά τη συνήθη εργασία τους.

Ορισμός: Κατανομή ανά κατηγορίες μεγέθους (10(3)-49, 50-249, 250 και άνω) και δραστηριότητας [υποδιαιρέσεις NACE D, F, G, H I, K(4)] των επιχειρήσεων.

Πηγές: Έρευνα επιχειρήσεων Eurostat/ΕΣΥ περί ΤΠΕ.

Συχνότητα: ετήσια, πρώτη παράδοση στοιχειών το 2003, δεύτερη τον Οκτώβριο του 2004, τρίτη τον Οκτώβριο του 2005, με περίοδο αναφοράς το πρώτο τρίμηνο 2003/2004/2005.

Συμπληρωματικοί στατιστικοί δείκτες:

B.2 Ποσοστό επιχειρήσεων με πρόσβαση στο Διαδίκτυο

B.3 Ποσοστό επιχειρήσεων με ιστοσελίδες/ιστοχώρο

B.4 Ποσοστό επιχειρήσεων που χρησιμοποιούν ενδοδίκτυο/εξωδίκτυο

B.5 Ποσοστό επιχειρήσεων όπου κάποιοι εργαζόμενοι εργάζονται επί μέρος του χρόνου(5) εργασίας των εκτός των χώρων της επιχείρησης, προσπελάζοντας από όπου βρίσκονται τα πληροφορικά συστήματά της.

Γ. Κόστος της πρόσβασης στο Διαδίκτυο

Δείκτης πολιτικής:

Γ.1 Κόστος της πρόσβασης στο Διαδίκτυο, με κατανομή ανάλογα με τη συχνότητα χρήσης (για 20, 30,40 ώρες το μήνα ή χωρίς χρονοχρέωση).

Ορισμός: να αναφέρονται ξεχωριστά οι τιμές για την πρόσβαση μέσω ΧDSL, καλωδιακού μόντεμ και τηλεφωνικής κλήσης, στις ώρες πλήρους και τις ώρες μειωμένης τιμολόγησης, και να περιλαμβάνουν τον ΦΠΑ.

Πηγές: μελέτη της Επιτροπής + ΟΟΣΑ για την παροχή συγκριτικών στοιχείων εκτός ΕΕ.

Συχνότητα: ετήσια, πρώτη παράδοση στοιχείων το 2003, δεύτερη τον Οκτώβριο του 2004, τρίτη τον Οκτώβριο του 2005, με περίοδο αναφοράς το πρώτο τρίμηνο του 2003/2004/2005.

Συμπληρωματικοί στατιστικοί δείκτες:

Γ.2 Επισήμανση της φτηνότερης ευρυζωνικής πρόσβασης ανά τύπο σε κάθε κράτος μέλος.

Σύγχρονες επιγραμμικές δημόσιες υπηρεσίες

Δ. Ηλεκτρονικό κράτος

Δείκτης πολιτικής:

Δ.1 Αριθμός βασικών δημόσιων υπηρεσιών πλήρως διαθέσιμων(6) επιγραμμικώς.

Ορισμός: 20 βασικές υπηρεσίες, όπως τις ενέκρινε το Συμβούλιο Εσωτερικής

Αγοράς/Καταναλωτών/Τουρισμού, της 12ης Μαρτίου 2001, για την πρώτη συγκριτική αξιολόγηση eEurope.

Πηγές: μελέτη της Επιτροπής σε συνεργασία με τα κράτη μέλη, έρευνα νοικοκυριών/επιχειρήσεων Eurostat/ΕΣΥ.

Συχνότητα: ετήσια, πρώτη παράδοση στοιχείων τον Οκτώβριο του 2003, δεύτερη τον Οκτώβριο του 2004, τρίτη τον Οκτώβριο του 2005, με περίοδο αναφοράς το πρώτο τρίμηνο του 2003/2004/2005.

Συμπληρωματικοί στατιστικοί δείκτες:

Δ.2 Ποσοστό ατόμων που χρησιμοποιούν το Διαδίκτυο για τις επαφές τους με δημόσιες αρχές, αναλυτικά ανά σκοπό (σκοποί: απόκτηση πληροφοριών, απόκτηση εντύπων, υποβολή συμπληρωμένων εντύπων)

Δ.3 Ποσοστό επιχειρήσεων που χρησιμοποιούν το Διαδίκτυο για τις επαφές τους με δημόσιες αρχές, αναλυτικά ανά σκοπό (σκοποί: απόκτηση πληροφοριών, απόκτηση εντύπων, υποβολή συμπληρωμένων εντύπων, πλήρης ηλεκτρονική διαχείριση των υποθέσεων).

Παραδείγματα συμπληρωματικών δεικτών για τους οποίους θα γίνουν πιλοτικές μελέτες προκειμένου να εξετασθεί το εφικτό τους κατά την ενδιάμεση επανεξέταση ή και ενωρίτερα, ει δυνατόν(7):

Δ.4 Αριθμός διαθέσιμων βασικών δημόσιων επιγραμμικών υπηρεσιών με ολοκληρωμένες ψηφιακές διεργασίες και πίσω από τη διεπαφή με το κοινό

Δ.5 Διαδικασίες κρατικών προμηθειών που διεξάγονται εξ ολοκλήρου επιγραμμικά (ηλεκτρονικά ολοκληρωμένες) ως ποσοστό (κατ' αξία) των συνολικών κρατικών προμηθειών

Δ.6 Ποσοστό δημόσιων αρχών που χρησιμοποιούν λογισμικό ανοιχτής πηγής.

E. Ηλεκτρονική μάθηση

Δείκτης πολιτικής:

E.1 Αριθμός μαθητών ανά υπολογιστή με σύνδεση με το Διαδίκτυο (ευρυζωνική/μη ευρυζωνική)(8).

Ορισμός: συμπεριλαμβάνονται μόνο οι υπολογιστές που χρησιμοποιούνται για διδακτικούς σκοπούς

Πηγές: μελέτη της Επιτροπής, έρευνα επιχειρήσεων/νοικοκυριών Eurostat/ΕΣΥ

Συχνότητα: ετήσια, με περίοδο αναφοράς το πρώτο τρίμηνο του 2003/2004/2005.

Συμπληρωματικοί στατιστικοί δείκτες:

E.2 Ποσοστό ατόμων που έχουν χρησιμοποιήσει το Διαδίκτυο σε σχέση με σκοπούς εκπαίδευσης και κατάρτισης, κατανεμημένος σε τυπικές εκπαιδευτικές δραστηριότητες (σχολεία, πανεπιστήμια κ.λπ.), επιμορφωτικά μαθήματα, άλλα μαθήματα σχετιζόμενα ειδικά με δυνατότητες απασχόλησης

E.3 Ποσοστό επιχειρήσεων που χρησιμοποιούν εφαρμογές ηλεκτρονικής μάθησης για την εκπαίδευση και κατάρτιση του προσωπικού τους.

ΣΤ. Ηλεκτρονική υγεία(9)

Δείκτες πολιτικής:

ΣΤ.1 Ποσοστό του πληθυσμού (16 ετών και άνω) που χρησιμοποιεί το Διαδίκτυο προς άντληση πληροφοριών περί υγείας, είτε για τον εαυτό τους είτε για άλλους

ΣΤ.2 Ποσοστό ιατρών γενικής ιατρικής που τηρούν ηλεκτρονικά αρχεία ασθενών.

Ορισμός: Πληροφορίες περί υγείας καλύπτουν όσα αφορούν τραύματα, ασθένειες και διατροφή. Συχνότητα: καθημερινά, κάθε εβδομάδα, κάθε μήνα, σπάνια, ποτέ. Δημογραφικά στοιχεία: ηλικία, φύλο. Διάκριση μεταξύ γενικών επιγραμμικών αναζητήσεων και αναζητήσεων συγκεκριμένου ιατρού. Στη δεύτερη περίπτωση, σκοπός της επικοινωνίας: κλείσιμο ραντεβού, αίτηση συνταγής, αίτηση ιατρικών συμβουλών.

Πηγές: νέα έρευνα, έρευνα νοικοκυριών Eurostat/ΕΣΥ.

Συχνότητα: ετήσια, πρώτη παράδοση στοιχείων το 2003, δεύτερη τον Οκτώβριο του 2004, τρίτη τον Οκτώβριο του 2005, με περίοδο αναφοράς το πρώτο τρίμηνο του 2003/2004/2005.

Δυναμικό περιβάλλον ηλεκτρονικών επιχειρηματικών δραστηριοτήτων

Ζ. Επιγραμμικές οn-line αγοραπωλησίες

Δείκτης πολιτικής:

Ζ.1 Ποσοστό συνολικού κύκλου εργασιών επιχειρήσεων προερχόμενο από το ηλεκτρονικό εμπόριο.

Ορισμός: το ηλεκτρονικό εμπόριο κατά την έννοια που του δίνει ο ΟΟΣΑ, τόσο με τον ευρύ όσο και με το στενό ορισμό. Οι επιγραμμικές αγοραπωλησίες περιλαμβάνουν και τις μέσω του Διαδικτύου και τις μέσω EDI. Οι πωλήσεις περιλαμβάνουν πωλήσεις τόσο προς άλλες επιχειρήσεις (B2B) όσο και προς ιδιώτες πελάτες (B2C), αλλά μόνον από επιχειρήσεις που πραγματοποιούν επιγραμμικά τουλάχιστον το 1 % των αγοραπωλησιών τους. Πλην του Ζ.2, οι πίνακες πρέπει να εμφαίνουν την κατανομή ανά κατηγορία μεγέθους προσωπικού της επιχείρησης (10-49, 50-249, 250 και άνω) και ανά δραστηριότητα (υποδιαιρέσεις NACE D, F, G, H, I, K, 92.1 + 92.2).

Πηγές: έρευνα επιχειρήσεων/έρευνα νοικοκυριών Eurostat/ΕΣΥ.

Συχνότητα: ετήσια, πρώτη παράδοση στοιχείων τον Οκτώβριο του 2003, δεύτερη τον Οκτώβριο του 2004, τρίτη τον Οκτώβριο του 2005, με περίοδο αναφοράς το πρώτο τρίμηνο του 2003/2004/2005.

Συμπληρωματικοί στατιστικοί δείκτες:

Ζ.2. Ποσοστό ατόμων που παράγγειλαν/αγόρασαν αγαθά ή υπηρεσίες προς ιδιωτική χρήση μέσω του Διαδικτύου εντός των τριών τελευταίων μηνών

Ζ.3. Ποσοστό επιχειρήσεων που έλαβαν παραγγελίες επιγραμμικώς

Ζ.4. Ποσοστό επιχειρήσεων που έλαβαν πληρωμές επιγραμμικώς για πωλήσεις

Ζ.5. Ποσοστό επιχειρήσεων που έκαναν αγορές επιγραμμικώς

H. Ετοιμότητα προς ηλεκτρονική επιχειρηματική δραστηριότητα(10)

Δείκτης πολιτικής: Σύνθετος δείκτης ηλεκτρονικού επιχειρείν.

Ορισμός: μαθηματική συνάρτηση (καθοριστέα εντός του 2003) που να συνδυάζει διάφορες εσωτερικές και εξωτερικές επιχειρηματικές διεργασίες καίριας σημασίας, τις οποίες διεξάγουν με ολοκληρωμένα ψηφιακά μέσα οι επιχειρήσεις στα κράτη μέλη.

Πηγές: έρευνα επιχειρήσεων Eurostat/ΕΣΥ.

Συχνότητα: ετήσια, αρχίζοντας από το έτος αναφοράς 2003, με περίοδο αναφοράς το πρώτο τρίμηνο του 2003/2004/2005, εφόσον αρχίσει.

Συνιστώσες του δείκτη:

α) Υιοθέτηση των ΤΠΕ από τις επιχειρήσεις

α1. Ποσοστό επιχειρήσεων που χρησιμοποιούν το Διαδίκτυο

α2. Ποσοστό επιχειρήσεων με ιστοσελίδες/ιστοχώρο

α3. Ποσοστό επιχειρήσεων που χρησιμοποιούν δύο τουλάχιστον εγκαταστάσεις ασφάλειας(11) τη στιγμή της έρευνας

α4. Ποσοστό συνολικού αριθμού απασχολουμένων που εργάζονται με ηλεκτρονικό υπολογιστή ως μέρος της κανονικής τους εργασίας (τουλάχιστον μία φορά την εβδομάδα)

α5. Ποσοστό επιχειρήσεων με ευρυζωνική σύνδεση με το Διαδίκτυο

α6. Ποσοστό επιχειρήσεων που έχουν LAN και χρησιμοποιούν ενδοδίκτυο ή εξωδίκτυο

β) Χρήση των ΤΠΕ από τις επιχειρήσεις

β1. Ποσοστό επιχειρήσεων που αγόρασαν αγαθά ή υπηρεσίες μέσω του Διαδικτύου, μέσω EDI ή μέσω οποιουδήποτε άλλου πληροφορικού δικτύου, εφόσον οι εν λόγω αγορές αντιπροσωπεύουν άνω του 1 % του συνόλου των αγορών

β2. Ποσοστό επιχειρήσεων που έλαβαν παραγγελίες μέσω του Διαδικτύου, μέσω EDI ή μέσω οποιουδήποτε άλλου πληροφορικού δικτύου, εφόσον οι εν λόγω παραγγελίες αντιπροσωπεύουν άνω του 1 % του συνολικού κύκλου εργασιών

β3. Ποσοστό επιχειρήσεων που τα πληροφορικά τους συστήματα διαχείρισης παραγγελιών ή αγορών συνδέονται αυτόματα με άλλα εσωτερικά πληροφορικά συστήματα

β4. Ποσοστό επιχειρήσεων που τα πληροφορικά τους συστήματα συνδέονται αυτόματα με πληροφορικά συστήματα προμηθευτών ή πελατών εκτός του ομίλου επιχειρήσεων όπου ανήκουν

β5. Ποσοστό επιχειρήσεων με πρόσβαση στο Διαδίκτυο, που το χρησιμοποιούν για τραπεζικές και χρηματοοικονομικές υπηρεσίες

β6. Ποσοστό επιχειρήσεων που έχουν πουλήσει προϊόντα σε άλλες επιχειρήσεις μέσω παρουσίας σε εξειδικευμένες διαδικτυακές αγορές

Ασφαλής πληροφορική υποδομή

Θ. Πείρα και συνήθειες των χρηστών του Διαδικτύου όσον αφορά την ασφάλεια των ΤΠΕ

Δείκτες πολιτικής:

Θ.1 Ποσοστό ατόμων με πρόσβαση στο Διαδίκτυο που έχουν αντιμετωπίσει προβλήματα ασφάλειας

Θ.2 Ποσοστό επιχειρήσεων με πρόσβαση στο Διαδίκτυο που έχουν αντιμετωπίσει προβλήματα ασφάλειας.

Ορισμός: Τα προβλήματα ασφάλειας ορίζονται για μεν τα άτομα ως απάτες με κάρτες πληρωμών(12), πληροφορικοί ιοί και κατάχρηση πληροφοριών προσωπικού χαρακτήρα, για δε τις επιχειρήσεις υποδιαιρούμενες κατά μέγεθος (10-49, 50-249, 250 και άνω), ως επιθέσεις πληροφορικών ιών με αποτέλεσμα την απώλεια πληροφοριών ή χρόνου εργασίας, πρόσβαση χωρίς άδεια σε συστήματα ή δεδομένα και εκβιασμοί/απειλές κατά των δεδομένων ή του λογισμικού της επιχείρησης μέσα στο τελευταίο δωδεκάμηνο.

Πηγές: έρευνα νοικοκυριών/επιχειρήσεων Eurostat/ΕΣΥ περί ΤΠΕ.

Συχνότητα: ετήσια, πρώτη παράδοση στοιχείων τον Οκτώβριο του 2003, δεύτερη τον Οκτώβριο του 2004, τρίτη τον Οκτώβριο του 2005, με περίοδο αναφοράς το πρώτο τρίμηνο του 2003/2004/2005.

Συμπληρωματικοί στατιστικοί δείκτες:

Θ.3 Ποσοστό ατόμων που έλαβαν προφυλάξεις ασφαλείας ΤΠΕ(13) εντός του τελευταίου τριμήνου

Θ.4 Ποσοστό επιχειρήσεων που έλαβαν προφυλάξεις ασφαλείας ΤΠΕ

Θ.5 Ποσοστό ατόμων/επιχειρήσεων που έχουν εγκαταστήσει διατάξεις ασφαλείας στους ατομικούς υπολογιστές τους και τις επικαιροποίησαν τους τελευταίους τρεις μήνες.

Ευρυζωνική σύνδεση

Ι. Διάδοση της ευρυζωνικής σύνδεσης

Δείκτες πολιτικής:

Ι.1 Διαθεσιμότητα ευρυζωνικής πρόσβασης ως ποσοστό του συνόλου των νοικοκυριών ή των ατόμων ανά πλατφόρμα πρόσβασης(14)

Ι.2 Ποσοστό επιχειρήσεων με ευρυζωνική πρόσβαση

Ι.3 Ποσοστό νοικοκυριών ή των ατόμων με ευρυζωνική πρόσβαση

Ι.4 Ποσοστό δημόσιων υπηρεσιών με ευρυζωνική πρόσβαση.

Ορισμός: Ευρυζωνική σύνδεση σημαίνει σύνδεση μεγάλης ταχύτητας, π.χ. ΧDSL, καλωδιακή, δορυφορική, σταθερή-ασύρματη, LAN και UMTS (στο μέλλον). Οι πίνακες να είναι κατανεμημένοι ανά τύπο φορέα. Η διαθεσιμότητα της ευρυζωνικής πρόσβασης μετράται ως ποσοστό του συνόλου των νοικοκυριών ή των ατόμων που μπορούν να συνδεθούν σε τηλεφωνικό κέντρο το οποίο έχει τροποποιηθεί ώστε να υποστηρίζει την τεχνολογία XDSL, σε καλωδιακό δίκτυο το οποίο έχει αναβαθμισθεί ώστε να υποστηρίζει την κίνηση διαδικτύου, ή σε άλλες ευρυζωνικές τεχνολογίες.

Πηγές: μελέτη Επιτροπής/έρευνα νοικοκυριών/επιχειρήσεων Eurostat/ΕΣΥ περί ΤΠΕ.

Συχνότητα: ετήσια, πρώτη παράδοση στοιχείων το 2003, δεύτερη τον Οκτώβριο του 2004, τρίτη τον Οκτώβριο του 2005, με περίοδο αναφοράς το πρώτο τρίμηνο του 2003/2004/2005.

Συμπληρωματικοί στατιστικοί δείκτες:

Ι.5 Διαφορά μεταξύ διαθεσιμότητας και διάδοσης της ευρυζωνικής πρόσβασης, αναλελυμένη ανά τύπο πρόσβασης

Ι.6 Ποσοστό νοικοκυριών ή ατόμων εξοπλισμών με συνδέσεις οικιακής δικτύωσης(15).

(1) Για όλους τους δείκτες πολιτικής, θα πρέπει, ει δυνατόν, να παρέχεται και συμπληρωματικός στατιστικός δείκτης με αντίστοιχα στοιχεία για τις ΗΠΑ, την Ιαπωνία ή άλλες πρωτοστατούσες χώρες.

(2) Οι δείκτες πολιτικής Α.1 και Α.2 μετρώνται επίσης σε περιφερειακό επίπεδο σε μικρό αριθμό χωρών στα πλαίσια συμπληρωματικής πιλοτικής μελέτης.

(3) Θα επιχειρηθούν εθελοντικές πιλοτικές εργασίες προκειμένου να περιληφθούν από το 2004 και οι επιχειρήσεις με λιγότερα από δέκα άτομα. Συμφωνήθηκε επίσης ότι η κατανομή ανάλογα με το μέγεθος θα ήταν χρήσιμη και όσον αφορά τους υπο-δείκτες.

(4) Για τις υποδιαιρέσεις J και 92.1(κινηματογραφικές δραστηριότητες βίντεο) συν 92.2 (δραστηριότητες ραδιοφωνίας και τηλεόρασης) θα παρέχονται στοιχεία από το 2004 και στο εξής.

(5) Ελάχιστος μέσος όρος μισή μέρα εβδομαδιαίως.

(6) Θα χρησιμοποιηθεί για τη συλλογή στοιχείων περί διαθεσιμότητας η ίδια μεθοδολογία όπως και για το eEurope 2002.

(7) Άλλα θέματα που παρουσιάζουν ενδιαφέρον για πιθανές μελλοντικές πιλοτικές μελέτες μπορούν να περιλαμβάνουν μουσεία και πολιτισμικούς χώρους που προσφέρουν πρόσβαση on-line, αριθμό των διαθέσιμων δημόσιων ιστοχώρων που ανταποκρίνονται στις κατευθυντήριες γραμμές WAI, καθώς και το ποσοστό των δημοσίων υπαλλήλων που διαθέτουν πρόσβαση στο Διαδίκτυο και στο ηλεκτρονικό ταχυδρομείο ή χρησιμοποιούν εφαρμογές ηλεκτρονικής μάθησης.

(8) Αφού γίνει διασταύρωση των στοιχείων από τα κράτη μέλη.

(9) Αναγνωρίζεται ότι είναι δύσκολο να βρεθούν δείκτες με σημασία για τη χάραξη πολιτικής σ' αυτόν τον τομέα, με δεδομένους τους περιορισμούς δημοσιονομικών μέσων και εφικτού και της πολυμορφίας των εθνικών συστημάτων μέριμνας για την υγεία. Συμφωνήθηκε όμως προσωρινά να παραμείνουν οι δείκτες ΣΤ.1 και ΣΤ.2 λόγω του ενδιαφέροντος που παρουσιάζει η συλλογή έστω και ανεπεξέργαστων στοιχείων επ' αυτών. Συμφωνήθηκε επίσης να επιχειρηθούν πιλοτικές δραστηριότητες με στόχο την ανάπτυξη και άλλων δεικτών με σημασία για τη χάραξη πολιτικής, που να ασχολούνται, μεταξύ άλλων, με την ευρυζωνική σύνδεση των νοσοκομείων, τη χρησιμοποίηση των δικτύων τηλεϊατρικής από τον πληθυσμό και τη διαβίβαση μητρώων ασθενών μεταξύ διαφόρων φορέων του τομέα της υγείας.

(10) Ο σύνθετος δείκτης ηλεκτρονικού επιχειρείν αποτελεί αντικείμενο πιλοτικής εφαρμογής. Η Eurostat διεξαγάγει, σε διαβούλευση με τα κράτη μέλη, στη συνάρτηση της έρευνας των επιχειρήσεων, την πιλοτική αυτή εφαρμογή, χρησιμοποιώντας στοιχεία που συλλέγονται κατά την έρευνα για τις επιχειρήσεις του 2003. Οι συνιστώσες του θα πρέπει να είναι όπως ανωτέρω. Τόσο η σύνθεση όσο και οι μεμονωμένες συνιστώσες αποτελούν αντικείμενο αξιολόγησης. Τα αποτελέσματα της εφαρμογής αυτής θα υποβληθούν στο Συμβούλιο στα τέλη του 2003.

(11) Όπως ορίζεται στην έρευνα Eurostat.

(12) Ο ορισμός θα περιλάβει τόσο τις πιστωτικές όσο και τις χρεωστικές κάρτες.

(13) Οι προφυλάξεις ασφαλείας ΤΠΕ θα ορισθούν χωριστά για τα άτομα και τις επιχειρήσεις.

(14) Θα αναληφθεί περαιτέρω μελέτη σχετικά με την προσθήκη άλλων πλατφορμών πρόσβασης (π.χ. σταθερών ασυρμάτων) καθώς θα καθίστανται πλέον διαθέσιμες και θα αυξηθεί η σχετική ζήτηση.

(15) Ο συμπληρωματικός στατιστικός δείκτης θα περιληφθεί όπου και όταν είναι απαραίτητο.